Apple TV får Dolby Atmos-understøttelse

Der er lagt op til lækre filmoplevelser for Apple TV-ejere med det rette tv- og lydudstyr. Til efteråret får Apple TV nemlig understøttelse for surround-standarden Dolby Atmos, der er the shizle i surround-land. Dermed bliver Apple TV den første streaming-enhed på markedet, som både kan vise Dolby Vision og afspille Dolby Atmos.

Film opdateres gratis

Opdateringen bliver gratis, men for at få del i lækkerierne kræver det, at man er ejer af en fladskærm, der kan vise Dolby Vision – og et Atmos-kompatibelt surround-system.

Som det var tilfældet, da Apple gik over til 4K, vil de film der er købt i iTunes gratis blive opgraderet til nye Atmos-udgaver.

Nye skærmskånere fra NASA

En anden nyhed i tvOS 12 bliver skærmskånere skabt i samarbejde med NASA. De panoramiske skærmskånere vil blive produceret med billeder fra Den Internationale Rumstation. Og til glæde for i hvert fald undertegnede bliver det fremover også muligt at se, hvor i verden de panoramiske skærmskånere er optaget.

TvOS 12 kommer som en gratis opdatering i løbet af efteråret.

Apple TV får Dolby Atmos-understøttelse